 ڪراچي (ويب ڊيسڪ) عالمي شهرت يافته اداڪارا حميمه ملڪ مداحن کي سوشل ميڊيا تي ڪنهن بابت ڪجهه به لکڻ يا چوڻ کان محتاط رهڻ جو مشورو ڏيندي چيو آهي ته رشتو قائم ڪرڻ ڏکيو ۽ ٽوڙڻ هڪ لمحي  جو ڪم آهي. سماجي رابطن جي ويب سائيٽ انسٽاگرام تي اداڪار هڪ پيغام شيئر ڪيو جنهن ۾ هن مداحن کان سوال ڪندي لکيو ته ڇا سوشل ميڊيا يا اسان جي سوچ يا وري اسان انسان هڪ فتنو بڻجي چڪا آهيون؟ هن درخواست ڪندي لکيو ته سوشل ميڊيا تي ڪنهن بابت ڪجهه به لکڻ کان اڳ سئو ڀيرا سوچو. حميمه ملڪ لکيو ته اوهان جي لکيل ڪا هڪ ڳالهه به ٻين جي زندگي تي  خراب نموني اثرانداز ٿي سگھي ٿي، ان ڳالهه کان آگاهه رهو ته اوهان ڪنهن ٻئي بابت ڇا چئي رهيا آهيو ڇو جو اوهان کي به ان جو جوابدهه ٿيڻو آهي. اداڪارا پنهنجي ڊگھي پيغام ۾ اهو به لکيو ته ٻين جي رازن، جذبن ۽ رشتن جي خيال رکيو ڇو جو رشتو قائم ڪرڻ ۾ گھڻو وقت لڳندو آهي ۽ هڪ لمحو لڳندو آهي ته ڪنهن جي دل يا گھر خراب ڪرڻ ۾. هن آخر ۾ اهو به لکيو ته “انسان بڻجو حيوان نه”